ÚRAD VLÁDY SLOVENSKEJ REPUBLIKY
	sekcia vládnej legislatívy
		
									Na rokovanie vlády SR
									dňa 7. augusta  2002
									K materiálu č.5450/2002  
									K bodu č.

S T A N O V I S K O

k návrhu legislatívneho zámeru na vypracovanie  návrhu zákona o kapitalizačnom pilieri dôchodkového poistenia- nové   upravené  znenie

I

	Legislatívny zámer  návrhu zákona o kapitalizačnom pilieri dôchodkového poistenia  predkladá na rokovanie vlády SR minister práce, sociálnych vecí a rodiny SR  opätovne, v novom znení po jeho prerokovaní Hospodárskou radou vlády SR ;  prerokovanie návrhu predloženého na rokovanie vlády 22. mája 2002 bolo  prerušené z dôvodu potreby jeho prerokovania  týmto orgánom.

II

	Návrh legislatívneho zámeru vychádza z vládou schválenej Koncepcie reformy sociálneho poistenia  a Organizačného harmonogramu a rámca finančného zabezpečenia  realizácie tejto reformy.
	Po schválení  zákona č. 413/2002 Z.z. o sociálnom poistení ,ktorý predstavuje prvý pilier dôchodkového poistenia , popri už existujúcom doplnkovom dôchodkovom poistení ( druhý pilier) sa  ustanovením kapitalizačného  piliera dôchodkového poistenia (tretí pilier) zavedie komplexný model trojpilierového systému dôchodkového zabezpečenia.
Predložený legislatívny zámer je v rámci návrhu systémového riešenia vypracovaný alternatívne vo vzťahu k inštitucionalizačnému výkonu kapitalizačného piliera; v tomto smere predkladateľ  vypracoval a pripojil  prílohy návrhu obsahujúce grafické znázornenia. Jednotlivé  alternatívy sú navrhované vo vzťahu k uplatneným zásadným rozporom zo strany Ministerstva financií SR a Ministerstva hospodárstva SR.
Prijatie tej-ktorej alternatívy  sa odvíja o.i. od schválenia vyčlenenia finančných zdrojov   z privatizácie, ako aj z uplatnenia garancie štátu za solventnosť priebežného piliera v zmysle zákona č. 274/1994 Z.z. .

	Legislatívny zámer bol predmetom rokovania plenárneho zasadnutia Rady hospodárskej a sociálnej dohody SR, ktorá súhlasila s jeho predložením na rokovanie vlády. 

III

	Legislatívna rada vlády SR prerokovala predložený návrh legislatívneho zámeru na svojom zasadnutí 11. apríla 2002. Odporučila predložiť návrh na rokovanie vlády v novom znení, po zapracovaní jej pripomienok a odporúčaní.

	Legislatívna rada odporučila:
	
K časti II

 Bod 1.2.
	Pri  návrhu na využitie zdrojov z privatizácie SPP   vypustiť slovo  „neopakovateľné “.	

Bod 1.3
	Obmedzenie významu dávkovo definovaného priebežného piliera v prospech príspevkovo definovaného kapitalizačného piliera  odôvodniť len  odbornou argumentáciou  (bez poukazu na obmedzenie  možného zásahu  aktuálnej politickej moci ).

Bod 1.6
	Vypustiť  konštatovanie , že „väčšina 	obyvateľov Slovenskej republiky má slabé povedomie o nutnosti postarať sa v priebehu aktívneho života  o svoje dôchodcovské  obdobie “, najmä, že  za platenie poistného budú priznaním dôchodku „odmenení“. (Ide o značne necitlivé tvrdenie  , najmä  z aspektu súčasného uplatňovania  princípu solidarity , vo vzťahu k výške plateného poistného a výške  priznaných dôchodkov).
	
Bod 2.6
	 Kokrétnejšie  rozpracovať  kritériá  správy dôchodkových aktív.

Bod 2.7.3
	Vzhľadom na odporúčanú prvú alternatívu pri výbere správcu aktív  ustanoviť zloženie orgánu (Investičný výbor) na výber najvýhodnejšej ponuky a podmienky na udelenie licencie správcovskej spoločnosti ( viď bod 3, časť „správca aktív“).

IV

	Sekcia vládnej legislatívy Úradu vlády SR  konštatuje:

a) legislatívny zámer je po  formálnej stránke vypracovaný v súlade s Legislatívnymi pravidlami vlády SR. Obsahuje:
- základné východiská  pre spracovanie legislatívneho zámeru a jeho ciele,
- zhodnotenie súčasného právneho stavu,
- návrh na využitie zdrojov financovania,
- predmet budúcej právnej úpravy, s vyhodnotením ekonomických a politických rizík,
- doložku zlučiteľnosti  s právom ES a právom EÚ,
- doložku finančných, ekonomických a enviromentálnych vplyvov a vplyvov na zamestnanosť,

b) v novom znení  návrhu sú zapracované pripomienky a odporúčania legislatívnej rady uvedené v časti  III  tohto stanoviska,

c) návrh legislatívneho zámeru je prepracovaný , po rokovaní Hospodárskej rady SR, tak, že z pôvodných štyroch alternatív riešenia obsahuje len dve alternatívy, podľa odporúčania Hospodárskej rady SR ; k týmto alterantívam, ktoré sú predmetom rozporu medzi Ministerstvom práce , sociálnych vecí a rodiny SR  a Ministerstvom  hospodárstva SR je potrebné rozhodnutie vlády.

V

Sekcia vládnej legislatívy Úradu vlády SR odporúča vláde
 
- rozhodnúť  o inštitucionálnom usporiadaní  kapitalizačného piliera podľa predložených alternatív  a návrh legislatívneho zámeru  na vypracovanie návrhu zákona o kapitalizačnom pilieri dôchodkového poistenia  s c h v á l i ť v znení prijatej alternatívy.

Bratislava 30. júla  2002
Vypracovala:  A. Hyžová

									Štefan G r m a n
									 generálny riaditeľ
				          				    sekcie vládnej legislatívy